دو گپ چاگرد ءِ سرا
نادراہ ءِ سرا ایراد مہ گر، نادراہ ءِ علاج ءَ بکن۔
چندن ساچ
اِے چاگرد ءَ کہ ما نشتگیں ایشی ءَ ہرچی سگگ بندات کُتگ۔ اخلاقی زوال، ذہنی پد منتگیءُ بازیں چیزے ۔۔۔۔۔۔ مروچی اِے چاگرد ءِ سرا ہر وڑیں زوراکی کنگ بہ بیت آ اے زوراکی ءَ قبول کنت۔ اِدا مردماں کُچک ءِ گوشت، حر ءِ گوشت، مرتگیں رستر ءُ دلوتانی گوشت وارینگ بنت بَلے کس ہچ نہ گشیت۔ اِدا کجام چیز اِنت کہ آئی ءِ تہا ملاوٹ نیست۔ کسے اِے نیمگا بابت ءَ گپ نہ جنت۔۔۔۔۔ پرچا؟
مروچاں کینسر یک انچائیں نادراہی یے ءِ دروشم ءَ چست بُوہان اِنت۔ گونڈو ودی بنت آیاں چنچو نادراہی گون اِنت ءُ پیداک اَنت۔ مئے سوشل میڈیا ءَ لہتیں وت گڑیں سوشل ایکٹیویسٹ اِے لوٹ کنت کہ مارا کینسر ءِ اسپتال لوٹیت۔ بَلے اِے گپ ءَ نہ جنت کہ بابا اے کینسر ءِ نادراہی پرچا چو بے کساس شنگ بُوہان اِنت؟ ایشی ءِ سبب چی اَنت؟
سوچ آ کینسر ءِ اسپتال ءَ کہ آ اسپتال ءِ دوا ءُ درمان ہم دو نمبر بہ بنت۔۔۔۔۔ پیسر ءَ دو نمبریں درمانانی بند کنگ ءِ لوٹ ءَ بکن اِت اسپتال رندی اِنت۔۔۔۔۔۔
مئے چاگرد ءَ منشیات ءَ ہم زوالے آورتگ۔۔۔۔ مئے لہتیں مردمانی گشگ اِنت کہ منشیات بند نہ بیت بَلے مردم باید اِنت وت منشیات ءِ نیمگا مہ رو اَنت۔۔۔۔ اڑے بابا اِے کجام گپ اِنت؟ تو آس روک کنئے ءُ پدا گشگ ءِ باید اِنت کہ لوگ وت ءَ بہ پہریز اَنت ءُ مہ سُچ اَنت۔۔۔۔ لوگ چوں نہ سُچ اَنت؟ کہ چاریں نیمگا آس روک اِنت؟
دگہ چیزے من دیستگ آ ایش اِنت کہ مئے کِرا جرم ءِ بدل ءَ مجرم ءَ گوں نفرت کنگ بیت۔ چش کہ من باز وہد ءَ دیستگ کہ سوشل ایکٹیویسٹ وتی پیج، فیس بُک آئی ڈی ءُ اے دگہ جاہاں دئینت کہ درندگاں مروچی پدا یک کسانیں جنکے وتی جنسی زیادتی ءِ آماچ کُتگ۔ مجرم گرگ ءُ پاہو دئیگ بہ بیت۔ مرد حرامی اَنت۔ جنس زدگ اَنت۔ چُش اِنت آ اِنت۔۔۔۔۔
بَلے ہمے سوشل ایکٹیویسٹ ہما مردم ءِ بابت ءَ گپ نہ جنت کہ آئی ءَ چاگرد ءِ سرا ہمے زوال ءِ بمب دؤر داتگ۔ چاگرد ءِ لگام کئے ءَ دست ءَ اِنت؟ چاگرد ءَ بدلی ءِ نیمگا ءُ گہتری ءِ نیمگا کئے بارت؟
کرورڈ مردم بر ءُ پاہو بدئے حرام اِنت کہ اِے جنسی زیادتی ءُ تیز ابءِ دؤر کار ہلاس نہ بیت۔ پرچا کہ اِے نفسیاتی نادراہی یے ءُ نفسیاتی نادراہی ءِ گر ءُ دار کنگ ءِ وڑ پیم اے نہ اِنت کہ ما مردمانی پاہو ءِ لوٹ ءَ کنیں ۔
انسان یک چاگردی رسترے ءِ نام ءَ زانگ بیت۔ انسان اگاں لانکبوج کنت ءُ دست ءُ دیم مہ گیپت، ماہ ءِ سرا جان مہ شودیت، وتی صفائی ءَ مہ کنت، گڑا بچار کہ چوں بُوھ کنت۔
انسانی ذہن ہم صفائی لوٹیت۔۔۔ اِے صفائی ءَ علمی ادارہ کُت کن اَنت۔۔۔۔ بَلے مئے چاگرد ءَ وانگ ءُ زانگ ءِ ادارہانی کرد چی اِنت؟ ہما پروفیسر ءُ استاد کہ مئے نودربراں وانینگ ءَ اَنت آ چونیں چیز ہمے نودربراں دئیگ ءَ اَنت؟
مئے چاگرد ءَ وانگ ءُ زانگ ءِ جاور چون اَنت؟ اِیشی ءِ گہتری ءِ واستا چے کنگ بوہگ ءَ اِنت؟
نودربراں گوں، استادانی رویہ چون اِنت؟ اِے درست جیڑگی چیز اَنت۔ چاگرد ءَ پیسر ءَ انسانیت ءِ علم بدئے۔ چاگرد ءِ نشتگیں مردماں بگش کہ انسان گوں انسان ءَ چوں مہر کنت۔ چاگرد ءَ نشتگیں مردماں سوج بدئے کہ انسان ءَ چوں شرف ءُ عزت دئیگ بیت۔ گڑا بچار۔۔۔۔۔۔۔
انسان ءِ ذہن چو پائپ ءِ وڑ ءَ اِنت۔ تو اے پائپ ءِ تہا گٹر ءِ آپ ءَ مان کنئے ءُ پدا گشئے کہ بے فلٹر ءَ من ءَ ساپ ءُ وشیں آپ بہ دنت ۔۔۔۔ اِے وڑ چون بیت؟